钦定古今图书集成/理学汇编/文学典/第035卷 > 傅昭
## 钦定古今图书集成/理学汇编/文学典/第035卷 > 傅昭

按《梁书》本传，“昭字茂远，北地灵州人，晋司隶校尉咸
七世孙也。祖和之，父淡，善《三礼》，知名宋世。淡事宋竟
陵王刘诞，诞反，淡坐诛。昭六岁而孤，哀毁如成人者，
宗党咸异之。十一，随外祖于朱雀航卖历日，为雍州
刺史袁𫖮客。𫖮尝来昭所，昭读书自若，神色不改。𫖮
叹曰：‘此儿神情不凡，必成佳器’。”司徒建安王休仁闻
之，因欲致昭。昭以宋氏多故，遂不往。或有称昭于廷
尉虞愿，愿遣车迎昭。时愿宗人通之在坐，并当世名
流。通之赠昭诗曰：“英妙擅山东，才子倾洛阳。清尘谁
能嗣？及尔遘遗芳。”太原王延秀荐昭于丹阳尹袁粲，
深为所礼，辟为郡主簿，使诸子从昭受学。会明帝崩，
粲造《哀策文》，乃引昭定其所制，每经昭户，辄叹曰：“经
其户，寂若无人；披其帷，其人斯在，岂非名贤。”寻为总
明学士，奉朝请。永明中，累迁员外郎，司徒竟陵王子
良参军，尚书仪曹郎。先是，御史中丞刘休荐昭于武
帝，永明初，以为南郡王侍读。王嗣帝位，故时臣隶争
求权宠，惟昭及南阳宗夬无所参入，竟不罹其祸。明
帝践祚，引为中书通事舍人。时居此职者，皆势倾天
下，昭独廉静，无所干豫，器服率陋，身安粗粝，常插烛
板床。明帝闻之，赐漆合烛盘等，敕曰：“卿有古人之风，
故赐卿古人之物。”累迁车骑临海王记室参军，长史，
校尉，太子家令，骠骑晋安王谘议参军。寻除尚书左
丞，本州大中正。高祖素悉昭能，建康平，引为骠骑录
事参军。“梁台建，迁给事黄门侍郎，领著作郎，顷之，兼
御史中丞，黄门、著作、中正并如故。天监三年，兼五兵
尚书，参选事，四年即真。六年，徙为左民尚书，未拜，出
为建威将军、平南安成王长史、寻阳太守。七年，入为
振远将军、中权长史。八年，迁通直散骑常侍，领步兵
校尉，复领本州大中正。十年，复为左民尚”书。十一年，
出为信武将军、安成内史。安成自宋已来兵乱，郡舍
号凶。及昭为郡，郡内人夜梦见兵马铠甲甚盛，又闻
有人云：“当避善人。”军众相与腾虚而逝。梦者惊起，俄
而疾风暴雨，倏忽便至，数间屋俱倒。即梦者所见军
马践蹈之所也。自后郡舍遂安，咸以昭正直所致。郡
溪无鱼，或有暑月荐昭鱼者，昭既不纳，又不欲拒，遂
馁于门侧。十二年，入为秘书监，领后军将军。十四年，
迁太常卿。十七年，出为智武将军、临海太守。郡有蜜
岩，前后太守皆自封固，专收其利。昭以“周文之囿”与
百姓共之，大可喻小，乃教勿封。县令常饷《栗寘》绢于
簿下，昭笑而还之。普通二年，入为通直散骑常侍、光
禄大夫，领本州大中正，寻领秘书监。五年，迁散骑常
侍、金紫光禄大夫，中正如故。昭所莅官，常以清静为
政，不尚严肃。居朝廷，无所请谒，不蓄私门生，不交私
利。终日端居，以书记为乐，虽老不衰。博极古今，尤善
人物。魏、晋以来，官宦簿伐，姻通内外，举而论之，无所
遗失。性尤笃慎，子妇尝得家饷牛肉以进，昭召其子
曰：“食之则犯法，告之则不可。”取而埋之。其居身行已，
不负暗室，类皆如此。京师后进宗其学，重其道，人人
自以为不逮。大通二年九月，卒，时年七十五。诏赙钱
三万，布五十匹，即日举哀，谥曰贞子。长子谞，尚书郎、
临安令。次子肱。